text: Vind eller forsvind-kamp i Vojens
  01 april 2016 kl. 07.18
  Sønderjyske har klingen på struben i fredagens femte semifinalekamp.
  Det er alt eller intet for Sønderjyskes ishockeyspillere, hvis de skal nå endnu en finale.
  Med endnu en overtidssejr i tirsdagens semifinale sikrede Esbjerg Energy sig nemlig sin tredje sejr i semifinale-serien og dermed kan holdet sikre sig finalebilletten, hvis holdet fredag aften vinder i Vojens.
  Sønderjyske vandt den seneste hjemmekamp med 4-1, men marginalerne har ikke været med hjemmeholdet, der har tabt to af kampene mod Esbjerg Energy i overtiden.
  I tirsdagens kamp blev der først fundet en vinder efter 14 minutters overtid og fredagens kamp kan meget vel også gå hen og blive en gyser.
  -Selvom jeg også er kassemester og en ekstra hjemmekamp vil lune i pengekassen, så vil vi gøre alt for at lukke semifinalerne allerede i aften, siger Esbjerg Energys adm. direktør Peder Krogsgaard til TV SYD forud for aftenens kamp.
  I semifinalen spilles der bedst af syv kampe og foreløbig står der 3-1 til Esbjerg Energy, der altså kun skal vinde én af tre mulige kampe for at komme i finalen.
  Kampen fløjtes igang klokken 19.30 i Vojens. 
  TV2 Sport sender kampen direkte.
  